Aanklagte by polisie teen Jacques Pauw ingedienJacques Pauw antwoord vrae tydens die bekendstelling van The President’s Keepers. Foto: Twitter via @ExclusiveBooks Die Staatveiligheidsagentskap (SVA) het strafregtelike aanklagte teen Jacques Pauw, die skrywer van The President’s Keepers, aanhangig gemaak. Brian Fikani Dube, woordvoerder van die SVA, het aan Maroela Media bevestig die aanklagte is Woensdag aanhangig gemaak. “Die aanklagte hou verband met die oortreding van verskeie artikels van die Wet op die Intelligensiediens,” het Dube gesê. Dit volg nadat die SVA vandeesweek ŉ tweede brief aan Pauw gestuur het waarin hulle eis dat The President’s Keepers onttrek en die verspreiding daarvan gestaak word. Die SVA voer aan daar is talle feitefoute in die boek en dat inligting wat in die boek onthul word “nasionale veiligheid bedreig”. Jacques Pauw teken boeke tydens ŉ kragonderbreking by die bekendstelling van The President’s Keepers. Foto: Twitter via @ExclusiveBooks Sommige van die bewerings in die boek sluit in dat pres. Jacob Zuma tydens die eerste paar maande van sy presidentskap ŉ salaristrekker was by Royal Security en ŉ maandelikse salaris van R1 miljoen ontvang het. Hy het na bewering ook versuim om belastingopgawes tydens die eerste paar jaar, in sy amp as president, in te dien. Willem de Klerk, Pauw se regsverteenwoordiger, kon nie Donderdagmiddag vir kommentaar bereik word oor die jongste verwikkelinge nie. Pauw het Woensdagaand tydens die boek se bekendstelling by Exclusive Books in Hyde Park ontvangs van die tweede brief bevestig. Die SVA het reeds op 1 November ŉ brief aan Pauw en NB Uitgewers gestuur om te eis dat die boek onttrek word. Die SVA het in die brief gesê hy sal ŉ hof nader om ŉ interdik te bekom teen die verspreiding van die boek. NB Uitgewers het hierop gereageer deur te sê dat die boek nié onttrek sal word nie en dat dit die SVA vry staan om verdere regstappe te doen. ŉ Skare mense by die bekendstelling van The President’s Keepers. Foto: Twitter via @ExclusiveBooks ŉ Roofkopie van die boek word sedert verlede week wyd versprei. Pauw het in reaksie hierop gesê indien ŉ leser die roofkopie in die hande kry, maar kan bekostig om die boek te koop, sal hy hulle aanmoedig om wel die boek op wettige wyse te koop. “As jy nie ŉ boek kan bekostig nie, lees dan die roofkopie, jy het my blessing,” het hy gesê. ŉ Groot skare mense het Woensdagaand die bekendstelling van The President’s Keepers bygewoon en ondanks ŉ kragonderbreking steeds langer as twee uur in rye gestaan om die boek te koop. Daar word wyd bespiegel dat die kragonderbreking nie weens ŉ tegniese fout was nie, maar ŉ poging om die boekbekendstelling in die wiele te ry. Exclusive Books het in reaksie op die bespiegeling gesê ŉ ondersoek na die voorval is aan die gang en hulle is vasbeslote om die ware oorsaak van die voorval vas te stel.